b'\n_START_ARTICLE_\nHenry David Thoreau\n_START_SECTION_\nMladost i obrazovanje\n_START_PARAGRAPH_\nThoreau je ro\xc4\x91en 12. srpnja 1817. kao sin Johna Thoreaua, vlasnika tvornice olovaka i Cynthie Dunbar. Na Harvardu je od 1833. do 1837. studirao retoriku, klasi\xc4\x8dnu filozofiju i matematiku, a nakon studija kratko je radio kao profesor. Me\xc4\x91utim, ubrzo nakon toga do\xc5\xa1ao je u sukob sa \xc5\xa1kolskom upravom jer nije \xc5\xbeelio fizi\xc4\x8dki ka\xc5\xbenjavati u\xc4\x8denike te je napustio slu\xc5\xbebu. Godine 1838. s bratom osniva privatnu \xc5\xa1kolu "Concord Academy", no 1842. brat mu umire od tetanusa, a \xc5\xa1kola se zatvara.\n_START_SECTION_\nFilozofsko-knji\xc5\xbeevni rad\n_START_PARAGRAPH_\nGodine 1841. upoznaje Ralpha Walda Emersona koji je kao pjesnik, unitarist i filozof osnovao "Ameri\xc4\x8dki transcendentalisti\xc4\x8dki unitaristi\xc4\x8dki pokret" koji je okupljao velik broj ameri\xc4\x8dkih intelektualaca i iz kojeg je proiza\xc5\xa1ao velik broj inicijativa za va\xc5\xbene promjene, kao \xc5\xa1to su abolicionizam, feminizam te pokret za o\xc4\x8duvanje prirode. Pod tim utjecajem Thoreau razvija svoje reformisti\xc4\x8dke ideje. Dana 4. srpnja 1845. nastanjuje se u samosagra\xc4\x91enoj drvenoj ku\xc4\x87ici pokraj jezera Walden Pond, u blizini grada Concorda, na Emersonovom zemlji\xc5\xa1tu. Ovdje samostalno \xc5\xbeivi idu\xc4\x87e dvije godine i pi\xc5\xa1e svoja djela o \xc5\xbeivotu u prirodi te o modernom dru\xc5\xa1tvu i privredi._NEWLINE_24. srpnja 1846. provodi jedan dan u zatvoru jer odbija platiti porez s kojim bi, kako tvrdi, podupirao rat Sjedinjenih Ameri\xc4\x8dkih Dr\xc5\xbeava protiv Meksika. Porez je idu\xc4\x87i dan platila nepoznata osoba - smatra se da je to bila njegova tetka - i Thoreaua pu\xc5\xa1taju iz zatvora. Ljutit odlazi natrag u svoju kolibu i pi\xc5\xa1e svoje najva\xc5\xbenije djelo Otpor prema civilnoj vladi (Resistance to Civil Government), kasnije poznato pod imenom Gra\xc4\x91anski neposluh (Civil Disobedience), u kojem govori da gra\xc4\x91ani imaju moralnu obavezu na neposlu\xc5\xa1nost prema svojoj vladi onog trenutka kada vlada \xc4\x8dini nepravde. Podrobnije poja\xc5\xa1njeno, op\xc4\x87e je poznato da se u vrhu dr\xc5\xbeave nalaze egoisti\xc4\x8dni i korumpirani ljudi koji su motivirani isklju\xc4\x8divo vlastitom dobiti. Znaju\xc4\x87i to, gra\xc4\x91ani koji pla\xc4\x87aju namete takvoj vladi podr\xc5\xbeavaju je i time su sukrivci za sve nepravde koje ta vlada \xc4\x8dini. Nadalje, kolektivnim neposluhom mogu\xc4\x87e je natjerati vlade na promjenu smjera, tj. na druga\xc4\x8dije vladanje ili odstupanje s polo\xc5\xbeaja._NEWLINE_To djelo utjecalo je na mladog indijskog odvjetnika Mahatmu Gandhija, kao i na Martina Luthera Kinga pri stvaranju njihovih pokreta otpora. Thoreau je utjecao i na druge velike li\xc4\x8dnosti poput J. F. Kennedyja, Lava Tolstoja te Williama O. Douglasa._NEWLINE_Umro je 6. svibnja 1862. od tuberkuloze, u dobi od 44 godine.'